
Proiect
PARLAMENTUL REPUBLICII MOLDOVA

LEGE

pentru modificarea şi completarea unor acte legislative 

Parlamentul adoptă prezenta lege organică.

Art.I. -  Articolul 50 din Codul fiscal nr. 1163-XIII din 24 aprilie 1997 (republicat în Monitorul Oficial al Republicii Moldova, 2007, ediţie specială), cu modificările şi completările ulterioare, va avea următorul cuprins:
 „Articolul 50. Activitatea de asigurare / reasigurare
(1) Prevederile prezentului articol se aplică contribuabililor care activează în domeniul asigurărilor / reasigurărilor.
(2) Se permite deducerea indemnizaţiilor de asigurare şi despăgubirilor de asigurare, precum şi a altor plăţi efectuate de către asigurător/reasigurator în favoarea asiguratului/terţei persoane sau beneficiarului asigurării şi/sau reasiguratului, în conformitate cu contractul de asigurare şi/sau reasigurare încheiat.
(3) Se permite deducerea cheltuielilor asigurătorului legate de formarea rezervelor tehnice şi rezervelor matematice, în modul stabilit de Guvern.”
Art. II. - Legea nr. 1553-XIII din 25 februarie 1998 cu privire la asigurarea obligatorie de răspundere civilă a transportatorilor faţă de călători (Monitorul Oficial al Republicii Moldova, 1998, nr. 38-39, art. 270) se modifică după cum urmează:

1. Articolul 2 va avea următorul cuprins:
„Articolul 2. Asigurătorul
(1) Asigurătorul este persoană juridică înregistrată în Republica Moldova, care deţine licenţă pentru activitate în categoria „asigurări generale”, cu dreptul de a practica clasele de asigurare 10, 11 şi / sau 12 prevăzute la compartimentul B din anexa nr. 1 la Legea cu privire la asigurări.”

2. La articolul 6, alineatul (4) va avea următorul cuprins:


„(4) Contractul de asigurare acoperă răspunderea civilă a transportatorilor faţă de călătorii care fac dovada deţinerii unui bilet de călătorie sau altor documente care certifică calitatea lor de călători.”

 3. La articolul 8, după alineatul (2), se introduce un nou alineat, (21), cu următorul cuprins:

„(21) Prin derogare de la alineatul (1), asigurătorul nu plăteşte despăgubiri pentru vătămări corporale şi deces al călătorului în cazul accidentelor în care sînt implicate mijloace de transport auto. Acest prejudiciu urmează a fi compensat de asigurătorul de răspundere civilă pentru pagube produse de autovehicule în baza contractului de asigurare obligatorie de răspundere civilă auto internă sau externă (în cazul persoanelor străine) încheiat, în conformitate cu prevederile Legii 414 – XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule, cu persoana responsabilă de producerea accidentului de transport auto.”

4. În denumirea articolului 10,  cuvintele „apărării asigurate” se substituie prin cuvintele „protecţiei din asigurare”.

5. La articolul 14:

alineatul (1) va avea următorul cuprins:

„Asigurătorul are dreptul să înainteze acţiune de regres persoanei responsabile de cauzarea prejudiciului în cazul:

a) producerii de pagube ca urmare a acţiunilor intenţionate ale asiguratului;
b) producerii de pagube ca urmare a unor infracţiuni intenţionate comise de asigurat, aflate în legătură cauzală directă cu producerea riscului asigurat;

c) lipsei permisiunilor şi autorizaţiilor pentru dreptul de a activa în domeniul  transportului de călători sau lipsei permisului de conducere de categoria respectivă;

d) producerii de pagube ca urmare a consumului de alcool sau sub influenţa stupefiantelor.”;
alineatul (2) se exclude.
Art.III. - Codul navigaţiei maritime comerciale al Republicii Moldova       nr. 599-XIV din 30 septembrie 1999 (Monitorul Oficial al Republicii Moldova, 2001, nr. 1-4, art. 2),cu modificările  şi completările ulterioare, se modifică după cum urmează:

1. Articolele 241 şi 242 vor avea următorul cuprins:
„Articolul 241. Încheierea contractului de asigurare maritimă

În funcţie de obiectul asigurării maritime, contractul de asigurare maritimă se încheie în condiţiile Legii nr. 407-XVI din 21 decembrie 2006 cu privire la asigurări şi exclusiv cu asigurătorii care deţin licenţă de activitate în categoria „asigurări generale” cu dreptul de a practica clasele de asigurare 6, 7 şi / sau 12 prevăzute la compartimentul B din anexa nr. 1 la Legea cu privire la asigurări.
Articolul 242. Reglementări aplicabile

Condiţiile de asigurare aplicabile contractului de asigurare maritimă se stabilesc de către asigurător, ţinînd cont de prevederile prezentului capitol.”.

2. La articolul 245 alineatul (1), cuvintele „sale de serviciu” se substituie prin cuvintele „care şi le asumă”.


3. Articolul 246 va avea următorul cuprins:

„Articolul 246. Poliţa de asigurare

(1) Asigurătorul este obligat să elibereze asiguratului poliţa de asigurare la achitarea de către acesta a primei de asigurare. 

(2) Poliţa de asigurare atestă existenţa contractului de asigurare.”.
4. La articolul 249, cuvintele „sau un alt act de asigurare eliberat anterior” se exclud.

5. Articolele 251 şi 252 vor avea următorul cuprins:

„Articolul 251. Asigurarea dublă
(1) În cazul încheierii mai multor contracte de asigurare care, în ansamblu, depăşesc valoarea reală a bunului asigurat, despăgubirea de asigurare se va plăti în condiţiile alineatului (8) al articolului 15 din Legea cu privire la asigurări.

(2) La încheierea contractului de asigurare maritimă, asiguratul are obligaţia să declare existenţa unor alte asigurări încheiate în privinţa aceluiaşi bun.

Articolul 252. Asigurarea sistematică de bunuri


(1) Asigurarea sistematică, în aceleaşi condiţii, a loturilor de marfă sau încărcătură transportate de asigurat, se poate efectua în baza unui contract general de asigurare maritimă, cu eliberarea de către asigurător a poliţelor de asigurare pentru fiecare lot de marfă sau încărcătură transportat sau expediat.

(2) În caz de divergenţe între conţinutul contractului general de asigurare maritimă şi poliţa de asigurare eliberată pentru fiecare lot de marfă sau încărcătură, prioritate are poliţa de asigurare.”


6. În tot textul articolului 253, cuvintele „poliţă generală” se substituie prin cuvintele „contract general”.


7. Articolul 254 se exclude.

Art. IV. - Legea nr. 243-XV din 8 iulie 2004 privind asigurarea subvenţionată a riscurilor de producţie în agricultură (Monitorul Oficial al Republicii Moldova, 2004, nr. 132-137, art. 704), cu modificările şi completările ulterioare, se modifică şi se completează după cum urmează:

1. În tot textul legii, cuvintele „organizaţia de asigurare” se substituie prin cuvîntul „asigurătorul”.
2.  La articolul 2 alineatul (1), sintagma „nr. 1508-XII din 15 iunie 1993” se substituie prin sintagma „nr. 407- XVI din 21 decembrie 2006”.
3. Articolul 15:
la alineatul (1), cuvintele „în agricultură” se substituie prin următorul text: „în categoria „asigurări generale”  cu dreptul de a practica clasele de asigurare 8 şi 9 prevăzute la compartimentul B din anexa nr. 1 la Legea cu privire la asigurări”;

la alineatul (2), litera a) se exclude;

alineatul (3), după cuvîntul „asigurarea”, se completează cu cuvîntul „subvenţionată”;

alineatele (4) – (6) se exclud.
4. Articolul 16 se exclude. 
Preşedintele Parlamentului






NOTĂ DE ARGUMENTARE

la proiectul de Lege pentru modificarea şi completarea unor acte legislative


Proiectul de Lege pentru modificarea unor acte legislative este elaborat în conformitate cu prevederile alineatului (2) articolul 58 din Legea nr. 407 – XVI din 21.12.2006 cu privire la asigurări şi prevederile alineatului (4) articolul 41 din Legea nr. 414 – XVI din 22.12.2006 cu privire la asigurarea obligatorie de răspundere civilă pentru pagube produse de autovehicule.


Prin respectivul proiect de lege se operează modificări şi completări în următoarele acte legislative:

· Codul Fiscal nr. 1163 din 24.04.1997 (republicat în Monitorul Oficial al Republicii Moldova, 2005, ediţie specială);

· Legea nr. 1553 – XII din 25.02.1998 cu privire la asigurarea obligatorie de răspundere civilă a transportatorilor faţă de călători (Monitorul Oficial al Republicii Moldova, 1998, nr. 38-39, art. 270);

· Codul navigaţiei maritime comerciale nr. 599 – XIV din 30.09.1999 (Monitorul Oficial al Republicii Moldova, 2001, nr. 1-4, art. 2);

· Legea nr. 451 – XV din 30.07.2001 privind licenţierea unor genuri de activitate (Monitorul Oficial al Republicii Moldova, 2001, nr. 108-109, art. 836);

· Legea nr. 243 – XV din 08.07.2004 privind asigurarea subvenţionată a riscurilor de producţie în agricultură (Monitorul Oficial al Republicii Moldova, 2004, nr. 132-137, art. 704).

1. Modificările operate în Codul Fiscal se referă la articolul 50, şi constau în prezentarea articolului 50 în redacţie nouă, deoarece Legea nr. 407 – XVI din 21.12.2006 cu privire la asigurări se extinde inclusiv asupra activităţii de reasigurare, stabileşte noţiunea de „indemnizaţie de asigurare” şi „despăgubire de asigurare”, precum lărgeşte şi concretizează cercul persoanelor, care intră în categoria creditorilor de asigurări;

2. Modificările operate în  Legea nr. 1553 – XII din 25.02.1998 cu privire la asigurarea obligatorie de răspundere civilă a transportatorilor faţă de călători sunt dictate de adoptarea Legii nr. 407 – XVI din 21.12.2006 cu privire la asigurări şi Legii nr. 414 – XVI din 22.12.2006 cu privire la asigurarea obligatorie de răspundere civilă pentru pagube produse de autovehicule şi anume:

- articolul 2 este expus în nouă redacţie conformă Legii nr. 407 – XVI din 21.12.2006 cu privire la asigurări;

- modificarea redacţiei alineatului (4) articol 6 derivă din faptul că, obiect al asigurării de răspundere civilă este anume răspunderea delictuală a transportatorului şi nu călătorul, însă pentru a putea pretinde compensarea prejudiciului cauzat în cazul intervenirii acestei răspunderi, călătorul trebuie să facă dovada existenţei unui document, care să confirme calitatea sa de călător, pentru a evita eventuala îmbogăţire fără justă cauză;

- completarea articolului 8 cu un nou alineat (21) este dictată de faptul că, prin art. 15 alin. (2) din Legea nr. 414 – XVI din 22.12.2006 cu privire la asigurarea obligatorie de răspundere civilă pentru pagube produse de autovehicule s-a introdus o nouă normă, care prevede compensarea prejudiciului cauzat prin vătămări corporale sau deces inclusiv şi în cazul pasagerilor (călătorilor) aflaţi în mijlocul  de transport auto responsabil de producerea accidentului. Astfel, prin alineatul (21) se exclude dubla compensare a prejudiciului acoperit prin două contracte de asigurare obligatorie de răspundere civilă;

- articolul 14 este prezentat în nouă redacţie dat fiind corelarea conţinutului său la normele Legii nr. 407 – XVI din 21.12.2006 cu privire la asigurări. 


3. Modificările operate în Codul navigaţiei maritime comerciale nr. 599 – XIV din 30.09.1999 ţin de aducerea prevederilor articolelor 241 şi 242 în concordanţă cu prevederile Legii nr. 407 – XVI din 21.12.2006 cu privire la asigurări, în partea ce ţine de cerinţele faţă de asigurători, termenii utilizaţi şi prevederi referitoare la asigurarea dublă şi asigurarea sistematică a loturilor omogene de mărfuri.

4. Modificările intervenite în Legea nr. 451 – XV din 30.07.2001 privind licenţierea unor genuri de activitate se referă la conformarea articolelor 8, 11, 13 şi 18 la prevederile Legii nr. 407 – XVI din 21.12.2006 cu privire la asigurări şi în special la:

- prevederile articolului 24 alin. (2), (4) şi alin. (6), privind termenul de acţiune a licenţei pentru practicarea activităţii de asigurare / reasigurare, termenul de adoptare a deciziei  şi taxa pentru această licenţă; şi

- prevederile articolului 49 alin. (1) în partea ce ţine de licenţierea brokerului de asigurare.

5. Legea nr. 243 – XV din 08.07.2004 privind asigurarea subvenţionată a riscurilor de producţie în agricultură a suferit următoarele modificări:

- la articolul 15 alin. (1) s-au precizat cerinţele faţă de asigurătorii care pot practica asigurarea subvenţionată;

- iar excluderea alineatelor 4-6 a derivat din faptul că, cerinţele privind stabilitatea financiară şi normele de prudenţă financiară sunt stabilite în exclusivitate prin Legea nr. 407 – XVI din 21.12.2006 cu privire la asigurări. 

În conchidere, proiectul este întocmit conform cerinţelor Secţiunii 1 Capitolul VII din Legea nr. 780 – XV din 27.12.2001 privind actele legislative şi reprezintă în sine aducerea actelor legislative respective în concordanţă cu actele legislative în domeniul asigurărilor de ultimă oră.

Ministrul Finanţelor

Mihail POP
